CELEX: 52018PC0568
Language: sl
Date: 2018-08-01
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) št. 1316/2013 v zvezi z izstopom Združenega kraljestva iz Unije

EVROPSKA KOMISIJA
            Bruselj, 1.8.2018
            COM(2018) 568 final
            2018/0299(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) št. 1316/2013 v zvezi z izstopom Združenega kraljestva iz Unije
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V politiki vseevropskega prometnega omrežja (TEN-T) se priznava strateška pomembnost razvoja omrežja prometne infrastrukture po vsej Evropi za družbo in gospodarstvo Unije. V pravu Unije so določeni roki za jedrno omrežje (končano naj bi bilo do leta 2030) in celovito omrežje (do leta 2050).
               
               
                  Koridorji jedrnega omrežja, kot so določeni v Prilogi I k Uredbi (EU) št. 1316/2013 (uredba o Instrumentu za povezovanje Evrope)
                     1
                  , so sredstvo, ki bo v pomoč pri usklajevanju vzpostavljanja jedrnega omrežja. Pri koridorjih so v ospredju predvsem povezovanje različnih načinov prevoza, interoperabilnost in usklajen razvoj infrastrukture, zlasti na čezmejnih odsekih in ozkih grlih. Države članice morajo v skladu s členom 44(1) Uredbe (EU) št. 1315/2013
                     2
                   sodelovati pri koridorjih jedrnega omrežja.
               
               
                  Združeno kraljestvo je del koridorja jedrnega omrežja „Severno morje–Sredozemlje“ (v nadaljnjem besedilu: koridor SMS). Koridor SMS vključuje povezave med Belfastom, Dublinom in Corkom na otoku Irski ter povezave v Veliki Britaniji od Glasgowa in Edinburgha na severu do Folkestona in Dovra na jugu. Poleg tega so odseki in vozlišča v Združenem kraljestvu vključeni v preglednico „Predhodno določeni odseki, vključno s projekti“ za koridor SMS.
               
               
                  Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. To pomeni, da bo, razen če se z ratificiranim sporazumom o izstopu
                     3
                   določi drug datum, od 30. marca 2019 (v nadaljnjem besedilu: datum izstopa) vsa primarna in sekundarna zakonodaja Unije prenehala veljati za Združeno kraljestvo
                     4
                  . Združeno kraljestvo bo s tem postalo tretja država, torej država, ki ni članica Unije.
               
               
                  Če v sporazumu o izstopu ne bodo določena prehodna ureditev, Združeno kraljestvo od 30. marca 2019 ne bo več član koridorja SMS. Njeni organi in zainteresirane strani ne bodo več sodelovali na sestankih in v dejavnostih, povezanih s koridorjem.
               
               
                  Ker je irsko gospodarstvo tesno povezano z gospodarstvom Združenega kraljestva, Irska pa se nahaja na geografskem obrobju Unije, bo izstop Združenega kraljestva iz Unije nanjo močno vplival. Združeno kraljestvo je nepogrešljiva prometna povezava med Irsko in celino. Zato je treba spremeniti potek trase koridorja SMS, da koridor ne bi razpadel na dva ločena dela in Irska ne bi ostala odrezana od celinske EU.
               
               
                  Irska je pri trgovanju s celinsko Evropo močno odvisna od storitev prevoza zabojnikov po morju na kratke razdalje in trajektnih storitev. Storitve prevoza zabojnikov po morju na kratke razdalje so pomemben način trgovanja s tretjimi državami preko vozlišč, ki se nahajajo v celinski Evropi, trajektne storitve pa se uporabljajo za trgovanje z Združenim kraljestvom.
               
               
                  Ključno sredstvo za soočanje z izzivi, ki nastajajo zaradi izstopa Združenega kraljestva iz Unije, bodo boljše prometne povezave na otoku Irski in soočanje z rastočimi potrebami po trgovanju preko irskih pristanišč.
               
               
                  Irska je za razliko od številnih regij v koridorju pri povezavi svojih pristanišč s svetovnimi zabojniškimi mrežami odvisna od oskrbovalnih prevozov in ne od storitev neposrednega globokomorskega prevoza zabojnikov, zato je izboljšanje dostopa do osrednjih pristanišč po celinskih in morskih poteh (tudi s „pomorskimi avtocestami“) pomemben korak k tesnejšim povezavam znotraj koridorja.
               
               
                  S predlagano uredbo bi se potek trase koridorja SMS prilagodil tako, da bi se dodale nove pomorske povezave med osrednjima irskima pristaniščema Dublin in Cork ter pristanišči koridorja SMS v Belgiji (Zeebrugge, Antwerpen) in na Nizozemskem (Rotterdam). Uredba bi začela učinkovati od datuma, na katerega se uredba o Instrumentu za povezovanje Evrope ne bo več uporabljala za Združeno kraljestvo, ki tako ne bo več del koridorja SMS.
               
            
            
               •Skladnost z veljavnimi predpisi s področja zadevne politike
            
            
               
                  Ta predlog je v celoti skladen z veljavno zakonodajo. Spremembe trase koridorja SMS, predvidene v tem predlogu, bi bilo treba upoštevati tudi pri sedanjem predlogu za novo uredbo o Instrumentu za povezovanje Evrope
                     5
                  .
               
            
            
               •Skladnost z drugimi politikami Unije
            
            
               
                  Ta predlog je v celoti skladen s pooblastilom Sveta za pogajanja z Združenim kraljestvom o njegovem izstopu iz Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Pravna podlaga tega predloga je člen 172 Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost)
            
            
               
                  Ker bi se s predlaganim aktom bi se spremenila vsebina obstoječega akta Unije, bi bilo to mogoče doseči le z ukrepom na ravni Unije.
               
            
            
               •Sorazmernost
            
            
               
                  Predlog se šteje za sorazmernega, saj zagotavlja potrebne pravne spremembe in hkrati ne presega tistega, kar je potrebno za doseganje cilja, da bo zagotovljeno, da bo Irska po izstopu Združenega kraljestva iz Unije povezana s celinsko Evropo.
               
            
            
               •Izbira instrumenta
            
            
               
                  Ker se z aktom spreminja uredba Evropskega parlamenta in Sveta, je edina ustrezna oblika predlog spremembe.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  O izzivih za prometne tokove v koridorju SMS, ki so nastali zaradi izstopa Združenega kraljestva iz Unije, je potekala razprava na sestanku z državami članicami in zainteresiranimi stranmi iz držav koridorja o koridorju jedrnega omrežja, ki je bil 25. aprila 2018 v okviru dni TEN-T.
               
               
                  Zainteresirane strani so imele tudi možnost, da predložijo povratne informacije o tej pobudi preko portala Evropske komisije za boljše pravno urejanje („povejte svoje mnenje“).
               
               
                  V obdobju za predložitev povratnih informacij od 28. junija 2018 do 12. julija 2018 je pripombe podalo več zainteresiranih strani, med njimi podjetja, poslovna združenja in javni organi. Namera, da bi spremenili traso koridorja SMS, je bila pozitivno ocenjena. Pripombe so zadevale predvsem izbiro pristanišč na celini, s katerimi naj bi bila Irska povezana. Povratne informacije so bile upoštevane pri pripravi predloga.
               
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               
                  V skladu s smernicami za boljše pravno urejanje zaradi narave predlaganega ukrepa ni predvidena ocena učinka. Drugih bistveno drugačnih možnosti politike ni na razpolago. Predvideni ukrep je glede na izstop Združenega kraljestva iz Unije edina izvedljiva možnost politike za zagotovitev neprekinjene povezave vseh delov koridorja Severno morje–Sredozemlje.
               
               
                  Ukrep bo pomenil odziv na stalno potrebo po ohranjanju celovitosti prometnega koridorja in vzpostavitev zares učinkovitih in trajnostnih prometnih povezav med Irsko in celinsko Evropo. S tem ukrepom se poudarja pomembnost prometnih povezav kot sredstva za reševanje izzivov zaradi izstopa Združenega kraljestva, ki bi škodljivo vplivali tudi na vse druge države, udeležene pri načrtovanju infrastrukture koridorja SMS in naložbah vanjo.
               
            
            
               •Temeljne pravice
            
         
         
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               
                  Ni relevantno.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ni relevantno.
               
            
            
               2018/0299 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 1316/2013 v zvezi z izstopom Združenega kraljestva iz Unije
            
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 172 Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  6
               ,
            
            
               ob upoštevanju mnenja Odbora regij
                  7
               ,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Združeno kraljestvo je 29. marca 2017 v skladu s členom 50 Pogodbe o Evropski uniji Evropski svet uradno obvestilo, da namerava izstopiti iz Unije. Zato se pravo Unije od 30. marca 2019 preneha uporabljati za Združeno kraljestvo, razen če sporazum o izstopu ali Evropski svet v soglasju z Združenim kraljestvom soglasno ne določi drugega datuma. Združeno kraljestvo bo s tem postalo tretja država.
            
         
         
            
               (2)Z Uredbo (EU) št. 1316/2013 Evropskega parlamenta in Sveta
                  8
                je bil vzpostavljen Instrument za povezovanje Evrope, ki je instrument financiranja Unije. Cilj Instrumenta za povezovanje Evrope je omogočiti, da bi bili projekti skupnega interesa pripravljeni in izvedeni v okviru politike vseevropskih omrežij v prometnem, telekomunikacijskem in energetskem sektorju.
            
            
               (3)V delu I Priloge I k Uredbi (EU) št. 1316/2013 je določen seznam devetih koridorjev jedrnega omrežja. Ti koridorji so instrument, ki omogoča lažje usklajeno vzpostavljanje jedrnega omrežja. Prispevati bi morali k celovitosti jedrnega omrežja z boljšim teritorialnim sodelovanjem, obravnavati širše cilje prometne politike in omogočati lažjo interoperabilnost, povezovanje različnih načinov prevoza in večmodalne dejavnosti.
            
            
               (4)Združeno kraljestvo je del koridorja Severno morje–Sredozemlje, ki vključuje povezave med Belfastom, Dublinom in Corkom na otoku Irski ter povezave v Veliki Britaniji od Glasgowa in Edinburgha na severu do Folkestona in Dovra na jugu. Odseki in vozlišča v Združenem kraljestvu so vključeni v preglednico „Predhodno določeni odseki, vključno s projekti“ koridorjev jedrnega omrežja, vključeno v del I Priloge I k Uredbi (EU) št. 1316/2013.
            
            
               (5)Zaradi izstopa Združenega kraljestva iz Unije bodo deli trase koridorja jedrnega omrežja Severno morje–Sredozemlje, povezani z Združenim kraljestvom, ter odseki in vozlišča Združenega kraljestva iz preglednice „Predhodno določeni odseki, vključno s projekti“, zastareli in od dne, ki sledi dnevu, na katerega se Uredba (EU) št. 1316/2013 preneha uporabljati za Združeno kraljestvo, ne bodo več imeli pravnih učinkov.
            
            
               (6)Da koridor jedrnega omrežja Severno morje–Sredozemlje ne bi razpadel na dva ločena dela in da bi bila Irska še naprej povezana s celinsko Evropo, bi moral koridor jedrnega omrežja Severno morje–Sredozemlje vključevati pomorske povezave med osrednjimi irskimi pristanišči in osrednjimi pristanišči Belgije in Nizozemske.
            
            
               (7)Zagotovitev povezave med Irsko in drugimi državami članicami v koridorju jedrnega omrežja Severno morje–Sredozemlje je bistvenega pomena za sedanje in prihodnje naložbe v infrastrukturo ter za zagotavljanje pravne jasnosti in varnosti pri načrtovanju infrastrukture.
            
            
               (8)Ta uredba bi se morala uporabljati od dne, ki sledi dnevu, na katerega se za Združeno kraljestvo preneha uporabljati Uredba (EU) št. 1316/2013 –
            
            
            
            
               SPREJELA NASLEDNJO UREDBO:
            
            
               Člen 1
            
            
               Priloga I k Uredbi (EU) št. 1316/2013 se spremeni v skladu s Prilogo k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od dne, ki sledi dnevu, na katerega se za Združeno kraljestvo preneha uporabljati Uredba (EU) št. 1316/2013.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        Uredba (EU) št. 1316/2013 Evropskega parlamenta in Sveta z dne 11. decembra 2013 o vzpostavitvi Instrumenta za povezovanje Evrope, spremembi Uredbe (EU) št. 913/2010 in razveljavitvi uredb (ES) št. 680/2007 in (ES) št. 67/2010
               
               
                  
                     (2)
                  
                        Uredba (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU.
               
               
                  
                     (3)
                  
                        Z Združenim kraljestvom potekajo pogajanja za dosego sporazuma o izstopu.
               
               
                  
                     (4)
                  
                        Poleg tega lahko v skladu s členom 50(3) Pogodbe o Evropski uniji Evropski svet v dogovoru z Združenim kraljestvom soglasno odloči, da Pogodbi prenehata veljati pozneje.
               
               
                  
                     (5)
                  
                        Predlog uredbe Evropskega parlamenta in Sveta o vzpostavitvi Instrumentaza povezovanje Evrope ter razveljavitvi uredb (EU) št. 1316/2013 in (EU) št. 283/2014 (COM(2018) 438 final).
               
               
                  
                     (6)
                  
                        UL C , , str. .
               
               
                  
                     (7)
                  
                        UL C , , str. .
               
               
                  
                     (8)
                  
                        Uredba (EU) št. 1316/2013 Evropskega parlamenta in Sveta z dne 11. decembra 2013 o vzpostavitvi Instrumenta za povezovanje Evrope, spremembi Uredbe (EU) št. 913/2010 in razveljavitvi uredb (ES) št. 680/2007 in (ES) št. 67/2010 (UL L 348, 20.12.2013, str. 129).
               
            
      
    ---documentbreak--- 
      
         
               EVROPSKA KOMISIJA
            Bruselj,1.8.2018
            COM(2018) 568 final
            PRILOGA
            k
            predlogu uredbe Evropskega parlamenta in sveta
            o spremembi Uredbe (EU) št. 1316/2013 v zvezi z izstopom Združenega kraljestva iz Unije
            
               
         
         
            
               PRILOGA 
            
            
               
                  V delu I Priloge I, točka 2 („Koridorji jedrnega omrežja“), se v oddelku „Severno morje–Sredozemlje“ za vrstico „Belfast – Baile Átha Cliath/Dublin – Corcaigh/Cork“ vstavi vrstica:
               
            
            
               
                   „Baile Átha Cliath/Dublin/Corcaigh/Cork – Zeebrugge/Antwerpen/Rotterdam“.